CELEX: 62008TN0343
Language: el
Date: 2008-08-19 00:00:00
Title: Υπόθεση T-343/08: Προσφυγή της 19ης Αυγούστου 2008 — Arkema France κατά Επιτροπής

8.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 285/44
            
         Προσφυγή της 19ης Αυγούστου 2008 — Arkema France κατά Επιτροπής
   (Υπόθεση T-343/08)
   (2008/C 285/81)
   Γλώσσα διαδικασίας: η γαλλική
   Διάδικοι
   
      Προσφεύγουσα: Arkema France (Colombes, Γαλλία) (εκπρόσωποι: A. Winckler, S. Sorinas Jimeno και Ε. Κανελλοπούλου, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει, βάσει του άρθρου 230 ΕΚ, την απόφαση που εξέδωσε στις 11 Ιουνίου 2008 η Επιτροπή των Ευρωπαϊκών Κοινοτήτων στην υπόθεση COMP/38.695 καθόσον αφορά την Arkema·
            
         
               —
            
            
               επικουρικώς, να ακυρώσει ή να μειώσει, βάσει του άρθρου 229 ΕΚ, το πρόστιμο που επιβλήθηκε σ' αυτήν με την ως άνω απόφαση·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στο σύνολο των δικαστικών εξόδων.
            
         Ισχυρισμοί και κύρια επιχειρήματα
   Με την υπό κρίση προσφυγή, η προσφεύγουσα ζητεί την εν μέρει ακύρωση της αποφάσεως της Επιτροπής Ε(2008) 2626 τελικό, της 11ης Ιουνίου 2008, στην υπόθεση COMP/38.695 — Χλωρικό νάτριο, με την οποία η Επιτροπή διαπίστωσε ότι ορισμένες επιχειρήσεις, στις οποίες συμπεριλαμβάνεται η προσφεύγουσα, παρέβησαν το άρθρο 81, παράγραφος 1, ΕΚ και το άρθρο 53, παράγραφος 1, της Συμφωνίας για τον Ευρωπαϊκό Οικονομικό Χώρο, κατανέμοντας όγκους πωλήσεων, καθορίζοντας τιμές, ανταλλάσσοντας ευαίσθητα, από εμπορικής απόψεως, πληροφοριακά στοιχεία σχετικά με τις τιμές και τους όγκους πωλήσεων και εποπτεύοντας την εφαρμογή αυτών των αντίθετων προς τον ανταγωνισμό διακανονισμών στην αγορά του χλωρικού νατρίου εντός του Ευρωπαϊκού Οικονομικού Χώρου.
   Προς στήριξη της προσφυγής της, η προσφεύγουσα προβάλλει τέσσερις ισχυρισμούς αντλούμενους:
   
               —
            
            
               από παράβαση των κανόνων σχετικά με τη δυνατότητα καταλογισμού των διαπραχθεισών από μια θυγατρική παραβάσεων στη μητρική εταιρία της, κατά το μέτρο που η Επιτροπή υπέπεσε σε πλάνες περί τα πράγματα υποστηρίζοντας ότι η Elf Aquitaine ασκούσε καθοριστική επίδραση στην εμπορική πολιτική της προσφεύγουσας·
            
         
               —
            
            
               από προσβολή των δικαιωμάτων άμυνας της προσφεύγουσας, καθώς και από παραβίαση της αρχής της αναλογικότητας, της αρχής non bis in idem, της αρχής της ίσης μεταχειρίσεως και της αρχής της χρηστής διοικήσεως, δεδομένου ότι το βασικό ποσό του προστίμου της προσφεύγουσας αυξήθηκε κατά 90 % λόγω υποτροπής·
            
         
               —
            
            
               από υποτίμηση της αξίας των πληροφοριακών στοιχείων που παρέσχε η προσφεύγουσα δυνάμει της ανακοινώσεως περί επιεικούς μεταχειρίσεως του 2002 (1), κατά το μέτρο που η προσφεύγουσα έπρεπε να επωφεληθεί μειώσεως προστίμου που να κυμαίνεται μεταξύ 30 % και 50 %· και
            
         
               —
            
            
               από πλάνες περί το δίκαιο και από πλάνες περί τα πράγματα, καθώς και από παραβίαση των αρχών της χρηστής διοικήσεως, τηςαναλογικότητας και της ίσης μεταχειρίσεως, δεδομένου ότι η Επιτροπή δεν χορήγησε στην προσφεύγουσα μείωση προστίμου με γνώμονα τη συνεργασία που παρέσχε η προσφεύγουσα κατά τη διοικητική διαδικασία.
            
         
      (1)  Ανακοίνωση της Επιτροπής σχετικά με τη μη επιβολή και τη μείωση των προστίμων σε περιπτώσεις συμπράξεων (ΕΕ 2002, C 45, σ. 3).